RS พุ่ง 5% รับข่าวลุย “ธุรกิจอาหารสัตว์เลี้ยง” ตั้งเป้ายอดขายปี 65 แตะ 320 ลบ.
RS บวก 5% รับข่าวลุย “ธุรกิจอาหารสัตว์เลี้ยง” เปิดแบรนด์ Lifemate ภายใต้คอนเซปต์ Holistic Wellness ดูแลสุนัขและแมวให้มีสุขภาพกายและสุขภาพใจที่ดี วางเป้ายอดขายปี 65 ที่ 320 ลบ.
23 พ.ย. 2564

ผู้สื่อข่าวรายงานว่าวันนี้ (23 พ.ย. 2564) ราคาหุ้นบริษัท อาร์เอส จำกัด (มหาชน) หรือ RS ณ เวลา 11:57 น. อยู่ที่ระดับ 20.40 บาท เพิ่มขึ้น 1.00 บาท หรือ 5.15% โดยทำจุดสูงสุดที่ 20.60 บาท และทำจุดต่ำสุดที่ 19.60 บาท ด้วยมูลค่าการซื้อขาย 332.52 ล้านบาท

นายสุรชัย เชษฐโชติศักดิ์ ประธานเจ้าหน้าที่บริหาร RS เปิดเผยว่า บริษัทฯ ขยายสู่ธุรกิจอาหารสัตว์เลี้ยง เปิดตัวแบรนด์ Lifemate (ไลฟ์เมต) ผลิตภัณฑ์สำหรับสัตว์เลี้ยง ภายใต้คอนเซปต์ Holistic Wellness ดูแลสุนัขและแมวให้มีสุขภาพกายและสุขภาพใจที่ดี ด้วยสารอาหารที่ดูแลครบทุกส่วนทั้งผิวหนัง เส้นขน กระดูกและข้อ สายตาการมองเห็น และระบบทางเดินอาหาร ด้วยอาหารแห้งชนิดเม็ดสูตร Complete &amp; Balance รวมถึงเตรียมออกอาหารเปียก อาหารขบเคี้ยว และอาหารว่างสำหรับสัตว์เลี้ยงในไตรมาส 2 และ 3 ปีหน้า
โดยบริษัทฯ ตั้งเป้ายอดขายไลฟ์เมดไว้ที่ 320 ล้านบาทภายในปี 2565 ด้วยตลาดสัตว์เลี้ยงที่มีอัตราการเติบโตสูงขึ้นทุกปี โดยมีมูลค่าตลาดสูงถึงกว่า 4 หมื่นล้านบาท ในหมวดอาหารสุนัขและอาหารแมวมีมูลค่าประมาณ 18,000 ล้านบาท หรือคิดเป็นสัดส่วน 45% จึงเป็นโอกาสที่จะเข้าสู่ธุรกิจใหม่